Venstres byrådsmedlemmer i Frederikshavn Kommune valgte onsdag eftermiddag at udeblive fra et konstitueringsmøde med Socialdemokratiet, SF, Dansk Folkeparti, Nye Borgerlige og Konservative. Det fortæller partiets spidskandidat Mette Hardam (V) til TV2 Nord. Årsagen er, at borgmester Birgit Stenbak Hansen (S) ifølge Venstre vil bestemme, hvem der skal være formand for den eller de poster, de bliver tildelt. Birgit Stenbak Hansen afviser, at hun enerådigt skulle have besluttet, hvem der skal have hvilke poster. - Det er de her billeder, de bliver ved med at tegne af mig, som en, der ikke kan samarbejde, og at Venstre ikke selv træffer deres beslutninger, siger borgmester Birgit Stenbak Hansen til TV2 Nord. - Magten er steget hende til hovedet På valgaftenen blev Mette Hardam (V) præsenteret som formand for teknisk udvalg i Frederikshavn Kommune. Men ifølge Mette Hardam var det altså ikke Venstre selv, der besluttede, at det var hende, der skulle være formand. - Det er Birgits retorik at true sig til alverdens ting. Magten er steget hende til hovedet, når hun vil bestemme over Venstres formandsposter, siger Mette Hardam (V) til TV2 Nord. Men det kan ingen af de andre partier i konstitueringslokalet ifølge Birgit Stenbak Hansen genkende. - Vi sidder med kæben nede på hagen. Dansk Folkeparti, Konservative, SF og Socialdemokratiet har sammen haft Mette (Hardam, red.) i røret. Vi har sagt to gange, at hun skal komme. Det er vigtigt for Frederikshavn Kommune. Hvad vil Venstre? Vi sidder her og ser helt forbavsede ud, siger Birgit Stenbak Hansen (S) til TV2 Nord. Men det tyder altså på, at partierne i konstitueringslokalet skal kigge langt efter Venstre: - Jeg har aldrig følt mig så tro mod mig selv, for jeg vil ikke lade mig bespise med penge og en udvalgspost, siger Mette Hardam (V).

Referat:
Venstre i Frederikshavn Kommune kritiserer kommunens borgmester Birgit Stenbak Hansen for at ville bestemme for meget.